Solidariteit veroordeel private hospitale vir GEMS-lede | Maroela Media
Solidariteit het die besluit van GEMS, die mediese fonds vir staatsamptenare, om toegang tot private hospitale vir lede op sy goedkoopste opsie te bied, as skynheilig bestempel.
Die organisasie sê hy glo dat alle Suid-Afrikaners toegang tot private mediese dienste behoort te hê, maar dat dié besluit dui op die staat se onsamehangende gedrag wat betref sy vasbeslotenheid om die Nasionale Gesondheidsversekering (NGV) in te stel, terwyl hy aan die ander kant toegang tot private dienste vir sy lede beding.
"Dit is absurd dat die private sektor wie se naam reeds so beswadder is deur die staat, tog nou as 'n redder gesien word omdat staatshospitale bloot net nie die mas kan opkom nie. Dit is 'n toegewing van die staat se kant dat alle kritiek jeens die toestand van staatsgesondheidsorg eintlik geldig is," het Morné Malan, 'n senior navorser verbonde aan die Solidariteit Navorsingsinstituut (SNI), gesê.
Solidariteit het 'n beroep op die regering gedoen om konsekwent op te tree en te erken dat hy nie oor die bevoegdheid beskik om gesondheidsorg behoorlik te bestuur nie.
"Die mislukking wat hul wanbestuur in staatshospitale tot gevolg het, is alomteenwoordig. Hierdie is 'n erkenning dat hulle dit self ook waarneem. Dit sal egter nie deug dat die staat sy eie amptenare probeer verskans teen hul swak prestasie terwyl hy die res van die land daaraan wil onderwerp nie," het Malan gesê.
Solidariteit sê hy gaan voort met sy verset teen die nasionalisering van gesondheidsorg deur middel van die NGV, wat alle dienste in die hande van die staat – wie se eie amptenare nie eens van staatsdienste gebruik wil maak nie – gaan plaas.
"Dit is belaglik dat die staat die lewens en gesondheid van alle Suid-Afrikaanse burgers wil onderwerp aan 'n stelsel wat hy nie met sy eie gesondheid vertrou nie. Die boodskap is duidelik: Dit sal staatsmedies vir julle wees, maar private medies vir diegene in die staat," het Malan gesê.
"Die staat kan nie gesondheidsorg bedryf nie. Dit is tyd dat hy ophou poog om dit te doen. Om die staat se betrokkenheid te verbreed tot 'n punt waar hy alles bestuur sal net van alles 'n mislukking maak en geweldige rampspoedige gevolge teweegbring."
EFF te staan voor groot keuses
ARROGANT verby, nee eintlik dom arrogant van korrupte ANC om eise te stel.
Dankie Solidariteit dit is n riem onder die hart om altyd van julle goeie werk te lees. Ek is trots om n lid te wees en te weet julle staan op vir wat reg is. Sterkte met jul veldtogte ek weet dat n mens hare op jou tande moet hê om die kaders aan te vat maar jul doen op die regte manier.
Ek is tevrede want ek is 'n lid van GEMS.
Nee, nee….dit werk nie so nie. Die belastingbetaler verskaf die fondse waarmee die staatsamptenaar vir die belastingbetaler sekere regeringsdienste voorsien. Die amptenaar moet na dieselfde hospitale, klinieke, skole, polisiediens, ens. gaan as wat hy vir die belastingbetaler beding met die belastinbetaler se geld.
Die ANC kyk nie na staatsbeheerde NGV soos solidariteit as dat dit kwansuis rampspoedige gevolge kan inhou nie en al sou dit wel rampspoedig wees, was apartheid wat die ANC aanbetref, meer rampspoedig. Die ANC reken dus dat alles wat hulle instel wat rampspoedig is, nie so rampspoedig kan wees soos wat apartheid was nie. Hoe harder solidariteit gaan probeer om met westerse idees goeie voorstelle ter tafel te le, hoe makliker is dit vir die ANC om die teenoorgestelde van daardie voorstelle te implementeer, want dit wat vir westerse denke werk, werk nie vir pan africanist sosialistiese denke nie… Lees meer »